Frederikshavn White Hawks har nu fundet erstatninger for de to udenlandske spillere, der har forladt klubben i løbet af denne sæson. Der er tale om en amerikansk center og en finsk back. White Hawks har skrevet kontrakt med den 29-årige center Adam Miller og den 25-årige back Jesse Jyrkkiö. De to spillere erstatter backen Victor Axelsson Lindgren og Zdenek Blatny, som har forladt Frederikshavn i de seneste uger. Adam Miller har i denne sæson spillet i den østrigske liga. Han ankommer til Frederikshavn torsdag, men får formentlig først sin arbejdstilladelse til december, så han kan ikke spille for høgene inden da. - Vi har lavet god research på Adam, og føler vi har fået en fuldgod erstatning for Zdenek Blatny, skriver White Hawks i en pressemeddelelse. Jesse Jyrkkiö kommer også til Danmark fra den østrigske liga. Han er offensivt stærk og har et godt skøjteløb. - Vi ser frem til at få Jesse i truppen, som vi har fulgt i et stykke tid og fået gode tilbagemeldinger på. Han er med ved dagens træning, og er allerede spilleklar på fredag i kampen mod Blue Fox Herning, lyder det fra White Hawks.

Referat:
Frederikshavn White Hawks har skrevet kontrakt med to udlændinge, som skal styrke holdets mesterskabschancer.